สรรพากรออกโรงแจงเก็บภาษีโหด483ล้าน
กรมสรรพากรยันทำตามระเบียบราชการ ประเมินย้อนหลัง บริษัทปิดกิจการต้องชำระบัญชี
16 ม.ค. 2562

กรมสรรพากรยันทำตามระเบียบราชการ ประเมินย้อนหลัง บริษัทปิดกิจการต้องชำระบัญชี
นายปิ่นสาย สุรัสวดี รักษาการในตำแหน่งที่ปรึกษาด้านยุทธศาสตร์การจัดเก็บภาษีฯ ในฐานะโฆษกกรมสรรพากร ได้ชี้แจงเกี่ยวกับกรณี นายไพบูลย์ ศรีทอง ชาว จ.ปราจีนบุรี มีอาชีพรับจ้างก่อสร้างแต่ถูกสรรพากรประเมินภาษีย้อนหลัง 483 ล้านบาท โดยที่ไม่ทราบเรื่องมาก่อนหรืออาจถูกแอบอ้างชื่อนั้น เนื่องจากบริษัทนั้นมีชื่อนายไพบูลย์เป็นกรรมการผู้มีอำนาจลงนามผูกพันบริษัท มีพฤติการณ์ไม่ยื่นแบบแสดงรายการภาษีหรือชำระภาษีไว้ไม่ถูกต้อง
ทั้งนี้ กรมสรรพากรได้มีการตรวจสอบข้อเท็จจริง พบว่าบริษัทดังกล่าวมีรายได้แต่ยื่นแบบฯ ไว้ไม่ถูกต้องครบถ้วนตามที่กฎหมายกำหนด โดยเมื่อเจ้าหน้าที่ติดต่อกับผู้ประกอบการหรือกรรมการผู้มีอำนาจเพื่อขอข้อมูลและเอกสารหลักฐาน ปรากฏว่าไม่มีกรรมการหรือผู้รับมอบอำนาจจากนิติบุคคลเข้ามาให้ข้อมูลหรือส่งมอบเอกสารหลักฐานใดๆ ประกอบกับเมื่อเจ้าหน้าที่ได้ดำเนินการตามกฎหมาย ระเบียบ ขั้นตอนของทางราชการแล้ว บริษัทได้จดทะเบียนเลิกประกอบกิจการแต่ยังไม่เสร็จการชำระบัญชี ดังนั้นเจ้าหน้าที่จึงต้องมีการออกหนังสือแจ้งการประเมินภาษีของบริษัท โดยส่งหนังสือไปยังผู้ชำระบัญชีที่เป็นผู้ร้องดังกล่าว